答梅聖俞問隱
作者：謝絳
朝代：宋

paragraphs: 聖俞一幅書，間我小隱居。
小隱詎有異，築室數畝餘。
巖壑不峻崒，田園非美腴。
所欲近丘墓，歲時來掃除。
先人夢讀史，尊道本聖徒。
絕筆于此詩，子孫無忽諸。
刻石置中堂，且使過者趨。
題牓爲服訓，義取銘盤盂。
後嶺雙松亭，徑術何逶迂。
下臨富春渚，萬象生有無。
東偏作草舍，可以施琴壺。
門前碧塘水，萬本栽荷蕖。
風來觸香氣，長著人衣裾。
澄水泱泱流，黍稻可勿枯。
柔桑及美果，種廣莫記株。
澗草不識名，野禽多異呼。
坐此易歲晏，自與人世疏。
在昔東陵侯，瓜壠猶親鋤。
楊惲謝九列，種豆南山隅。
余嘗有此志，來者安敢誣。
誅茅實張本，解組當後圖。
是時考槃賦，從我者騅歟。
近來傅越石，趣尚若不殊。
儻聞丘樊往，不顧升斗儲。
如君美才具，日月升雲衢。
安敢預招挽，粗自陳其愚。